
Vec
„Petícia za zachovanie prírodného a rekreačného charakteru Zlatých pieskov“ – oznámenie o výsledku prešetrenia petície
Dátum doručenia petície: 08.07.2026

Evidenčné číslo petície: 1/2026
Predmet petície: Petícia za zachovanie prírodného a rekreačného charakteru Zlatých pieskov
Počet osôb podporujúcich petíciu: 2 104

Zástupca petície: Gabriela Gogora, Banšelova 6, 821 04 Bratislava
Označenie orgánu verejnej moci, v ktorom sa petícia prešetrovala: 

Okresný úrad Bratislava, odbor starostlivosti o životné prostredie, Tomášikova 46, 832 05 Bratislava 

Preukázané zistenia a výsledok prešetrenia petície
Spôsob vybavenia: 

V zmysle § 5 ods. 5 zákona č. 85/1990 Zb. o petičnom práve v znení neskorších predpisov (ďalej len „zákon o petičnom práve“ ) 
Podľa § 5 ods. 5 zákona o petičnom práve, príslušný orgán verejnej moci je povinný prešetriť a vybaviť petíciu tak, aby zistil skutočný stav veci, jeho súlad alebo rozpor s právnymi predpismi a verejným alebo iným spoločným záujmom. Výsledok vybavenia petície písomne oznámi do 30 pracovných dní od doručenia petície alebo od odstránenia jej nedostatkov podľa odseku 4 zástupcovi.  
Petíciou „Za zachovanie prírodného a rekreačného charakteru Zlatých pieskov“ vyjadrili občania, návštevníci a užívatelia lokality Zlaté Piesky, svoje pripomienky a nesúhlasné stanoviská k investičným zámerom navrhovanej činnosti „Areál voľného času Zlaté piesky v Bratislave“ (na západnom brehu pri Studenej ulici) a plánovanému projektu „Mestský športový areál na Zlatých pieskoch“ (na južnom brehu), v ktorej žiadajú najmä (požiadavky sme pre lepšiu orientáciu a jednoznačnosť označili číselným poradím): 
1. Zákaz oplotenia a spoplatnenia brehov (zachovanie voľného bezplatného a neobmedzeného pešieho prístupu širokej verejnosti k brehovej línii jazera bez nutnosti prechádzania cez turnikety a potreby platby vstupného);
2. Minimalizáciu výrubov stromov;
3. Ochranu vodného vtáctva a ďalších živočíchov;
4. Zachovanie kľudových  zón pre rekreáciu a rybolov;
5. Dôkladné posúdenie všetkých vplyvov na životné prostredie;
6. Transparentné informovanie verejnosti a verejné prerokovanie zámeru.
Zároveň zástupca petície požiadal  okresný úrad o zohľadnenie požiadaviek občanov v príslušných povoľovacích procesoch, najmä v procesoch podľa zákona č. 24/2006 Z. z. o posudzovaní vplyvov na životné prostredie, a o písomné oznámenie výsledku vybavenia petície.

Petícia „Za zachovanie prírodného a rekreačného charakteru Zlatých pieskov“ obsahuje 11 petičných hárkov (fyzicky podpísaných) a 63 petičných hárkov (elektronickej petície prostredníctvom portálu MojaPetícia.sk. 
Účelom tejto petície je vyjadrenie nesúhlasu verejnosti s masívnou investičnou a developerskou výstavbou v lokalite Zlatých pieskov, ktorá by narušila prírodný charakter územia a obmedzila voľný prístup občanov k vodnej ploche.

Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia (ďalej aj „príslušný orgán“ alebo „Okresný úrad Bratislava“) predmetné podanie preskúmal a posúdil, že napĺňa znaky petície v zmysle § 1 ods. 1 zákona o petičnom práve a preto doručené podanie vybavoval podľa tohto zákona. Príslušný orgán zistil, že podanie obsahuje všetky predpísané náležitosti podľa § 5 ods. 1  zákona o petičnom práve a to písomnú formu, predmet  verejného  záujmu alebo iného spoločného záujmu. 

Po preskúmaní a prešetrení obsahu petície   Okresný úrad Bratislava konštatuje  nasledovné:

K bodu 3, 5,  6,  : 
Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia vydal záväzné stanovisko zo zisťovacieho konania navrhovanej činnosti „Areál voľného času Zlaté piesky v Bratislave“ č. OU-BA-OSZP3-2025/364436 zo dňa 19.05.2026 podľa zákona č. 24/2006 Z.z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov,  v ktorom v súlade s § 2 písm. d)  zákona o posudzovaní (ďalej len „zákon o posudzovaní“)  určil opatrenia na zabránenie a zmiernenie znečisťovania životného prostredia, vrátane požiadaviek na minimalizáciu výrubu a realizáciu náhradnej výsadby a podľa  § 29 ods. 14 zákona o posudzovaní príslušný orgán požiadal dotknutú obec, aby o záväznom stanovisku zo zisťovacieho konania informovala verejnosť.
V záväznom stanovisku zo zisťovacieho konania podľa zákona o posudzovaní  Okresný úrad uviedol nasledovné opatrenia týkajúce sa ochrany prírody: 

1. Realizovať adaptačné a mitigačné opatrenia v čo najväčšom možnom rozsahu, minimálne opatrenia uvedené navrhovateľom (vegetačné strechy, dažďové záhrady, vodozádržné opatrenia, retenčno-vsakovacie systémy, vodopriepustné povrchy, výsadba stromov, stromoradí, krov, trvaliek, tráv, realizácia tienení, markíz a zastrešení apod.) Vychádzať pri tom aj z Adaptačnej stratégie SR, kraja a dotknutej obci.

2. Zabezpečiť prieskum fauny v predmetnom území v zmysle stanovísk doručených v zisťovacom konaní a zohľadniť jeho závery v ďalších stupňoch projektovej dokumentácie.

3. Rešpektovať a popísať, akým spôsobom sa rešpektuje a chráni prvok RÚSES – bicocentrum regionálneho významu „Zlaté Piesky“ a aktuálne platný dokument RÚSES.
4. Minimalizovať výrub drevín a zásahy do brehových porastov, v rámci možností uprednostňovať čo najviac náhradnú výsadbu pred finančnou náhradou za výrub drevín. Výrub realizovať v mimohniezdnom období.
5. V ďalšom stupni projektovej dokumentácie predložiť návrh náhradnej výsadby a sadových úprav v ktorom sa zohľadnia plánované inžinierske siete s preferenciou domácich druhov drevín a krovitého porastu odolnými voči klimatickým zmenám a prihliadnutím na urbánne prostredie, environmentálne, estetické funkcie a podmienky stanovišťa. S ohľadom na plánovaný rekreačný areál je potrebné vysádzať nealergénne a nejedovaté druhy drevín.
V rámci sadových úprav je navrhovaná výsadba solitérnych drevín doplňujúca zachovávané existujúce dreviny v území, výsadba stromov popri parkovacích miestach, výsadba stromoradia pri Studenej ulici, vegetácia na konštrukcii pred objektom hotela, extenzívne vegetačné strechy na objektoch, založenie trávnikov a pod. Plocha zelene bude v riešenom území predstavovať výmeru na úrovni 27 243 m2. Vysadené budú stromy a kry vhodné pre lokálne pomery s prihliadnutím na prebiehajúce klimatické zmeny, geografické a ekologické podmienky územia tak, aby nová zeleň bola dlhodobo vitálna a odolná voči suchu a vyšším teplotám. Existujúca zeleň je v rámci návrhu zachovávaná v čo najväčšej možnej miere vo svojej súčasnej podobe. Pri realizácii sadových úprav budú uprednostňované druhy pôvodnej prirodzenej vegetácie s parkovo udržiavanou zeleňou. Zachované vzrastlé dreviny budú ošetrené a doplnené o novonavrhované stromy, zmiešané trvalkové záhony, trávnaté plochy, kry a živé ploty. Pôjde o druhy ako napr.: lipa malolistá (Tilia cordata), javor mliečny (Acer platanoides), jaseň štíhly (Fraxinus excelsior), čerešňa vtáčia (Prunus avium), zob vajcovitolistý (Ligustrum ovalifolium), vavrínovec lekársky (Laurocerasus officinalis) a pod.
Vplyvy navrhovanej činnosti „Areál voľného času Zlaté piesky v Bratislave“ boli dôkladne posúdené v rámci zisťovacieho konania podľa zákona o posudzovaní.
Všetky informácie boli zverejnené na webovej lokalite:  AREÁL VOĽNÉHO ČASU ZLATÉ PIESKY V BRATISLAVE | Enviroportál ).
Projekt „Mestský športový areál na Zlatých pieskoch“ doposiaľ nebol predložený Okresnému úradu na posúdenie podľa zákona o posudzovaní. 
Okresný úrad Bratislava taktiež vydal záväzné stanovisko orgánu ochrany prírody a krajiny k projektovej dokumentácii k územnému konaniu k umiestneniu stavby „Areál voľného času Zlaté Piesky v Bratislave“ č. OU-BA-OSZP3-2025/346304 zo dňa 21.05.2025 kde boli uvedené nasledovné podmienky dodržania záujmov ochrany prírody a krajiny, a to: 

1. Stavebník je povinný pri stavebných prácach postupovať tak, aby nedochádzalo k poškodeniu podzemných alebo nadzemných častí blízko rastúcich zachovalých drevín, prípadne aj na susedných pozemkoch (§ 47 ods. 1 zákona OPK) a aby bola zabezpečená ich ochrana v zmysle STN 83 7010 Ochrana prírody, Ošetrovanie, udržiavanie a ochrana stromovej vegetácie, podľa ktorej (bod 4.2.4 STN) sa napr. výkopové práce ani zhutňovanie pôdy nesmie vykonávať v koreňovom priestore drevín, a tiež je potrebné postupovať v súlade s Arboristickým štandardom  2. Ochrana drevín pri stavebnej činnosti.
2. Na nález chráneného živočícha v súvislosti s prípravou alebo uskutočňovaním stavby sa vzťahuje § 44 ods. 1 zákona č. 25/2025 Z.z. Stavebný zákon a o zmene a doplnení niektorých zákonov, podľa ktorého stavbyvedúci  (aj firma vykonávajúca stavebné práce) takýto nález ihneď ohlási štátnemu stavebnému dohľadu a orgánu štátnej ochrany prírody (Správa CHKO Dunajské luhy v Bratislave, pohotovostné číslo: 0903 298 333),  bezodkladne zabezpečí prerušenie stavebných prác, ktoré by mohli nález ohroziť a vykoná opatrenia na ochranu nálezu do jeho odborného posúdenia.

3. V súlade s ustanoveniami § 4 ods. 1 a 2 zákona č. 543/2002 Z.z. o ochrane prírody a krajiny je s ohľadom na ochranu chránených živočíchov stavebník povinný postupovať tak, aby pri uskutočňovaní stavby nedošlo k zbytočnému úhynu chránených živočíchov alebo k poškodzovaniu a ničeniu ich biotopu. Ak takáto činnosť vedie k ohrozovaniu existencie živočíchov alebo k ich degenerácii, k narušeniu rozmnožovacích schopností alebo k zániku ich populácie, okresný úrad takúto činnosť po predchádzajúcom upozornení obmedzí alebo zakáže.

4. Stavebník je povinný dodržiavať opatrenia a podmienky určené v záväznom stanovisku zo zisťovacieho konania navrhovanej činnosti, ktoré určujú opatrenia na zabránenie a zmiernenie znečistenia životného prostredia č. OU-BA – OSZP3-2025/364436-021 zo dňa 19.05.2025 Okresného úradu Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia. 
K bodu 2: 
Zámer navrhovanej činnosti bude realizovaný v mestskej časti Bratislava - Ružinov, k.ú. Trnávka na parcelách registra C - KN č.: 16868/1, 16868/3, 16868/42, 16868/43, 16868/46, 16868/47, 16868/99, 16868/100, 16868/101, 16868/102, 16868/117, 16868/132, 16868/139, 16868/140, 16868/178, 16868/179, 16868/213, 16780/1 a 16780/7. Pozemky sú umiestnené v zastavanom území obce a parcely sú klasifikované ako „Zastavané plochy a nádvoria“, „Ostatné plochy“ a „Záhrada“, kde rozhoduje o vydaní súhlasu na výrub drevín podľa § 47 ods. 3 zákona č. 543/2002 Z.z. o ochrane prírody a krajiny v znení neskorších predpisov Mestská časť Bratislava – Ružinov  
V súvislosti s realizáciou navrhovaných prvkov dopravnej a technickej vybavenosti môžu byť dotknuté aj parcely registra C - KN ležiace mimo riešeného územia. Ide o parcely č.: 16883/1 (záhrada), 16999/5 (zastavaná plocha a nádvorie), 17054/21, 17054/22 (ostatné plochy), 16869/26 (zastavaná plocha a nádvorie), 16882/26, 16882/27 (ostatné plochy), 16981/52, 16981/53, 16981/54, 16981/55, 16868/171, 16868/177, 16868/196, 16868/49, 17054/2 (zastavané plochy a nádvoria), 17054/4 (ostatná plocha), 6182/2, 16868/63, 16981/3, 16981/4 a 16869/4 (zastavané plochy a nádvoria), kde  rozhoduje o vydaní súhlasu na výrub drevín podľa § 47 ods. 3 zákona č. 543/2002 Z.z. o ochrane prírody a krajiny v znení neskorších predpisov Okresný úrad Bratislava. 

Požiadavky na minimalizáciu výrubu drevín a zásahov do brehových porastov boli zahrnuté v podmienkach vydaného záväzného stanoviska zo zisťovacieho konania podľa zákona o posudzovaní. 

Podľa § 38 ods. 6 zákona o posudzovaní rozhodnutie povoľujúceho orgánu musí obsahovať podmienky, ktoré určil príslušný orgán v záväznom stanovisku  zo zisťovacieho konania. To znamená, že povoľujúci orgán (stavebný úrad, miestny úrad MČ Bratislava – Ružinov)  musí v rámci svojej povoľovacej činnosti rešpektovať podmienky určené v záväznom stanovisku zo zisťovacieho konania podľa zákona o posudzovaní.  Okresný úrad Bratislava, odbor starostlivosti o životné prostredie má v povoľovacom konaní postavenie dotknutého orgánu  a vydáva záväzné stanovisko, v ktorom uvedie, či návrh na začatie povoľovacieho konania k navrhovanej činnosti je v súlade so zákonom o posudzovaní a so záväzným stanoviskom zo zisťovacieho konania vydaným podľa zákona o posudzovaní a s podmienkami tohto záväzného stanoviska. 
V súčasnosti Okresný úrad Bratislava nevedie konanie podľa § 47 ods. 3 zákona č. 543/2002 Z.z. o ochrane prírody a krajiny vo veci výrubu drevín v lokalite Zlaté piesky, ktorá je predmetom petície.
Okresný úrad Bratislava sa obsahom petície zaoberal v rozsahu svojej vecnej pôsobnosti a požiadavky uvedené v bodoch 2, 3, 5, 6  zohľadnil v rámci výkonu svojich zákonných kompetencií. 
K bodu 1, 5:       
O umiestnení a povolení stavieb podľa zákona č. 25/2025 Z.z. Stavebný zákon a o zmene a doplnení niektorých zákonov (zákon č. 50/1976 Zb. o územnom konaní a stavebnom poriadku v znení neskorších predpisov  platný do 31.03.2025), nerozhoduje Okresný úrad v Bratislave, ale stavebné úrady v pôsobnosti mestských častí. 

Okresný úrad Bratislava nie je podľa osobitných právnych predpisov vecne príslušný na vybavenie požiadaviek uvedených v bodoch 1 a 4 petície. Z tohto dôvodu bola petícia v tejto časti podľa § 5 ods. 3 zákona č. 85/1990 Zb. o petičnom práve postúpená Mestskej časti Bratislava – Ružinov ako vecne príslušnému orgánu, o čom bol zástupca petície upovedomený.
                                                                                    Mgr. Jaroslava Grambličková
                                                                                                vedúca odboru
                                                                                   starostlivosti o životné prostredie
Na vedomie: 

Mestská časť Bratislava – Ružinov, Mierová 21, 827 05 Bratislava

odbor starostlivosti o životné prostredie


                                                                     oddelenie ochrany prírody 


                                                               a vybraných zložiek životného  prostredia �

